EL
12.12.2022
Επίσημη Εφημερίδα της Ευρωπαϊκής Ένωσης
C 472/25
Αίτηση προδικαστικής αποφάσεως την οποία υπέβαλε το High Court (Ιρλανδία) στις 9 Δεκεμβρίου 2021 — X κατά International Protection Appeals Tribunal, Minister for Justice and Equality, Ιρλανδίας και Attorney General (Υπόθεση C-756/21) (2022/C 472/30) Γλώσσα διαδικασίας: η αγγλική Αιτούν δικαστήριο High Court
Διάδικοι στην υπόθεση της κύριας δίκης Προσφεύγων: X Καθών: International Protection Appeals Tribunal, Minister for Justice and Equality, Ιρλανδία και Attorney General
Προδικαστικά ερωτήματα 1) Σε περίπτωση πλήρους παραβάσεως της υποχρεώσεως συνεργασίας όπως αυτή περιγράφεται στη σκέψη 66 της αποφάσεως C-277/11 (1) M. κατά Minister for Justice, Equality and Law Reform κ.λπ., στο πλαίσιο αιτήσεως παροχής επικουρικής προστασίας, καθίσταται η εξέταση της οικείας αιτήσεως «άνευ πρακτικής αποτελεσματικότητας» υπό την έννοια της αποφάσεως C-137/14 (2), Επιτροπή κατά Γερμανίας; 2) Σε περίπτωση καταφατικής απαντήσεως στο πρώτο προδικαστικό ερώτημα, πρέπει η προαναφερθείσα παράβαση της υποχρεώσεως συνεργασίας να παρέχει, άνευ ετέρου, στον αιτούντα το δικαίωμα να ζητήσει την ακύρωση της αποφάσεως [με την οποία απορρίφθηκε η παροχή επικουρικής προστασίας]; 3) Σε περίπτωση αρνητικής απαντήσεως στο δεύτερο προδικαστικό ερώτημα, ποιος υποχρεούται να αποδείξει ότι η απορριπτική απόφαση θα ήταν διαφορετική εάν το αρμόδιο για τη λήψη της αποφάσεως όργανο είχε συνεργαστεί δεόντως [στο πλαίσιο της αιτήσεως παροχής επικουρικής προστασίας]; 4) Σε περίπτωση μη εκδόσεως αποφάσεως επί της αιτήσεως παροχής επικουρικής προστασίας εντός ευλόγου χρόνου, έχει ο αιτών δικαίωμα να ζητήσει την ακύρωση της [απορριπτικής] αποφάσεως; 5) Απαλλάσσει η καθυστέρηση στην τροποποίηση του εφαρμοστέου, εντός κράτους μέλους, νομοθετικού πλαισίου για την προστασία των αιτούντων άσυλο το κράτος μέλος αυτό από την υποχρέωση εφαρμογής ενός συστήματος διεθνούς προστασίας βάσει του οποίου θα μπορούσε να είχε εκδοθεί εντός ευλόγου χρόνου απόφαση επί της σχετικής αιτήσεως παροχής προστασίας; 6) Στην περίπτωση που τα σχετικά με την κατάσταση της ψυχικής υγείας του αιτούντος αποδεικτικά στοιχεία που προσκομίζονται ενώπιον οργάνου αρμόδιου για τη λήψη αποφάσεως επί αιτήσεως παροχής [διεθνούς προστασίας] δεν είναι επαρκή, πλην όμως συντρέχουν ορισμένες ενδείξεις ότι ο συγκεκριμένος αιτών ενδέχεται να αντιμετωπίζει τέτοιου είδους προβλήματα, έχει το εν λόγω όργανο λήψης αποφάσεων, σύμφωνα με την υποχρέωση συνεργασίας που μνημονεύεται στην υπόθεση C-277/11 M. κατά Minister for Justice, Equality and Law Reform κ.λπ (σκέψη 66), ή κατ’ άλλο τρόπο, υποχρέωση να προβεί σε περαιτέρω διερεύνηση ή οποιαδήποτε άλλη υποχρέωση προτού καταλήξει στην έκδοση οριστικής απόφασης; 7) Στην περίπτωση που κράτος μέλος εκπληρώνει την κατά το άρθρο 4, παράγραφος 1, της οδηγίας 2004/83/ΕΚ (3) για την αναγνώριση υποχρέωση αξιολογήσεως των συναφών στοιχείων μιας αιτήσεως, επιτρέπεται να διαπιστώσει, χωρίς περαιτέρω διευκρινίσεις, ότι η γενική αξιοπιστία του αιτούντος δεν αποδείχθηκε λόγω καταθέσεως ψευδούς στοιχείου, το οποίο, στη συνέχεια, διευκρινίστηκε και ανακλήθηκε με την πρώτη εύλογη ευκαιρία;
(1) (2) (3)
EU:C:2012:744.
EU:C:2015:683.
Οδηγία 2004/83/ΕΚ του Συμβουλίου, της 29ης Απριλίου 2004, για τη θέσπιση ελάχιστων απαιτήσεων για την αναγνώριση και το καθεστώς των υπηκόων τρίτων χωρών ή των απάτριδων ως προσφύγων ή ως προσώπων που χρήζουν διεθνούς προστασίας για άλλους λόγους (ΕΕ 2004, L 304, σ.
12).